b"\n_START_ARTICLE_\nBasilosaure\n_START_SECTION_\nDescripci\xc3\xb3\n_START_PARAGRAPH_\nEl basilosaure no \xc3\xa9s un t\xc3\xa0xon de transici\xc3\xb3, per\xc3\xb2 presenta una combinaci\xc3\xb3 de car\xc3\xa0cters t\xc3\xadpics dels seus avantpassats terrestres i d'elements caracter\xc3\xadstics de les balenes modernes. Per exemple, a difer\xc3\xa8ncia de les balenes actuals, el basilosaure tenia una mand\xc3\xadbula ben desenvolupada amb 44\xc2\xa0dents afilades. Les del davant tenien forma de con i servien per atrapar les preses, mentre que les del darrere tenien forma triangular i estaven adaptades per estripar carn, de manera semblant a com ho feien els meson\xc3\xadquids. Per aquest motiu, durant molt de temps aquests \xc3\xbaltims foren considerats els avantpassats del basilosaure. Actualment es creu que els cetacis comparteixen un avantpassat com\xc3\xba amb els artiod\xc3\xa0ctils._NEWLINE_El seu cos extremament allargat \xc3\xa9s el producte d'un proc\xc3\xa9s d'elongaci\xc3\xb3 de les seves v\xc3\xa8rtebres. Aquestes semblen haver estat plenes d'un fluid. Aix\xc3\xb2 implicaria que el basilosaure nom\xc3\xa9s podria haver funcionat en dues dimensions a la superf\xc3\xadcie del mar, en contrast al funcionament tridimensional de la majoria de la resta de cetacis. A partir de la musculatura axial i els ossos gruixuts de les potes, es pot inferir que el basilosaure no era capa\xc3\xa7 de nedar o submergir-se durant per\xc3\xadodes llargs de temps. Tamb\xc3\xa9 es pensa que no tenia cap mena de capacitat de despla\xc3\xa7ar-se a terra ferma._NEWLINE_La part m\xc3\xa9s curiosa de l'anatomia del basilosaure s\xc3\xb3n les seves potes posteriors, que mesuren seixanta cent\xc3\xadmetres i per tant no haurien contribu\xc3\xaft a la locomoci\xc3\xb3 d'un animal d'entre quinze i divuit metres. An\xc3\xa0lisis de la morfologia d'aquestes potes, que nom\xc3\xa9s tenien tres dits, mostren que nom\xc3\xa9s podien canviar entre dues posicions i que els tarsals estaven fusionats. S'assemblen als petits membres que les boes utilitzen com guies durant la copulaci\xc3\xb3 i \xc3\xa9s possible que tinguessin una funci\xc3\xb3 similar. La hist\xc3\xb2ria del descobriment d'aquestes potes \xc3\xa9s curiosa. Gingerich, que havia estat investigant el g\xc3\xa8nere Pakicetus al Pakistan, no podia tornar-hi a causa d'un conflicte b\xc3\xa8l\xc2\xb7lic. Aix\xc3\xad doncs, es despla\xc3\xa7\xc3\xa0 a Wadi al-Hitan, on qued\xc3\xa0 decebut en comprovar que la majoria de f\xc3\xb2ssils eren de basilosaure, una esp\xc3\xa8cie ben coneguda. Tanmateix, Gingerich persever\xc3\xa0 en les seves excavacions i acab\xc3\xa0 descobrint quelcom de sorprenent: que el basilosaure tenia potes._NEWLINE_D'altra banda, les potes davanteres dels seus avantpassats terrestres esdevingueren aletes amb una articulaci\xc3\xb3 flexible del colze, semblants a les de les foques d'avui en dia._NEWLINE_El cap del basilosaure no tenia espai per un mel\xc3\xb3 com el de les balenes dentades d'avui en dia i el seu cervell tamb\xc3\xa9 era m\xc3\xa9s petit en comparaci\xc3\xb3. Aix\xc3\xb2 fa pensar que no tenia les habilitats socials de les balenes actuals._NEWLINE_Un dels trets que diferencien els mam\xc3\xadfers aqu\xc3\xa0tics dels peixos \xc3\xa9s el tipus de moviment que utilitzen per despla\xc3\xa7ar-se. Mentre que els peixos mouen la seva cua horitzontalment, els mam\xc3\xadfers ho fan verticalment. En aquest respecte, l'anatomia del basilosaure presenta una q\xc3\xbcesti\xc3\xb3 dif\xc3\xadcil de resoldre: les v\xc3\xa8rtebres del final de la cua del basilosaure estan comprimides, com en els animals que tenen aleta caudal, per\xc3\xb2 una aleta com aquestes seria molt ineficient a causa de la gran llarg\xc3\xa0ria de la seva cua. La mida similar de les seves v\xc3\xa8rtebres tor\xc3\xa0ciques, lumbar, sacres i caudals indiquen que el basilosaure es movia verticalment d'una manera semblant a la de les anguiles. Gingerich ha suggerit que el moviment horitzontal del basilosaure tamb\xc3\xa9 podria haver estat com el de les anguiles. Si fos aix\xc3\xad, es tractaria d'una caracter\xc3\xadstica \xc3\xbanica entre els cetacis._NEWLINE_Els mascles eren m\xc3\xa9s grans que les femelles i mesuraven divuit metres de longitud, mentre que les femelles en mesuraven quinze. El seu pes variava entre seixanta i vuitanta tones. Els exemplars m\xc3\xa9s grans, tanmateix, podrien haver arribat a mesurar fins a vint-i-quatre metres de longitud.\n_START_SECTION_\nComportament\n_START_PARAGRAPH_\nEls animals que viuen en zones costaneres tenen m\xc3\xa9s probabilitats de quedar fossilitzats despr\xc3\xa9s de la seva mort i en aquest estadi evolutiu, el basilosaure ja era un animal totalment aqu\xc3\xa0tic. Gr\xc3\xa0cies als nombrosos f\xc3\xb2ssils que se n'han trobat, els paleont\xc3\xb2legs poden imaginar-se quin era el comportament d'aquest animal fa 40 milions d'anys._NEWLINE_El basilosaure era la balena m\xc3\xa9s gran del seu temps, cosa que el feia l'animal m\xc3\xa9s gran que hi havia a la Terra. Per tant, es trobava al punt m\xc3\xa9s alt de la cadena tr\xc3\xb2fica. Les troballes de f\xc3\xb2ssils de basilosaure i d'altres esp\xc3\xa8cies indiquen que s'alimentava de sirenis, tortugues i altres cetacis m\xc3\xa9s petits com ara Dorudon o Zygorhiza. En un esquelet de B. isis trobat a Wadi al-Hitan s'hi han trobat els continguts de l'est\xc3\xb3mac, incloent-hi espines de peixos i l'esquelet d'un taur\xc3\xb3 petit. A causa de les seves enormes dimensions, necessitava grans quantitats d'aliment per subsistir, de manera que passava gran part del temps nedant en aig\xc3\xbces somes i buscant preses potencials amb els seus desenvolupats sentits de la vista i o\xc3\xafda._NEWLINE_El basilosaure era probablement un animal solitari que nom\xc3\xa9s es reunia amb altres membres de la seva esp\xc3\xa8cie per aparellar-se o quan una mare cuidava de la seva cria. Com les balenes actuals, respirava aire i havia de sortir peri\xc3\xb2dicament a la superf\xc3\xadcie per agafar-ne. Tanmateix, a difer\xc3\xa8ncia dels cetacis d'avui en dia, no tenia espiracles, sin\xc3\xb3 que havia de treure el cap per sobre de la superf\xc3\xadcie de l'aigua i inspirar profundament pels narius._NEWLINE_Com que s'han trobat f\xc3\xb2ssils de basilosaure (i de Dorudon) en sediments de diferents tipus, se sap que aquestes balenes eren capaces de viure tant en aig\xc3\xbces somes com en aig\xc3\xbces profundes. Tamb\xc3\xa9 \xc3\xa9s gr\xc3\xa0cies al registre f\xc3\xb2ssil que se sap que aquests animals de l'Eoc\xc3\xa8 tenien una ampla difusi\xc3\xb3 geogr\xc3\xa0fica.\n_START_SECTION_\nH\xc3\xa0bitat\n_START_PARAGRAPH_\nEl basilosaure vivia als mars tropicals i subtropicals de l'Eoc\xc3\xa8 superior. La seva difusi\xc3\xb3 geogr\xc3\xa0fica estava centrada a l'Oce\xc3\xa0 de Tetis, un oce\xc3\xa0 primitiu que es form\xc3\xa0 fa 250 milions d'anys a finals del per\xc3\xadode Permi\xc3\xa0 i que en temps de l'Eoc\xc3\xa8 encara separava \xc3\x80frica i el subcontinent indi a la vora sud d'Eur\xc3\xa0sia a la vora nord._NEWLINE_Com el seu predecessor, el Paleotetis, l'oce\xc3\xa0 de Tetis era un oce\xc3\xa0 profund i c\xc3\xa0lid. Posse\xc3\xafa nombrosos mars marginals, especialment a la zona eurasi\xc3\xa0tica. A l'\xc3\xa8poca en qu\xc3\xa8 visqu\xc3\xa9 el basilosaure, l'oce\xc3\xa0 ja es trobava en un estadi avan\xc3\xa7at del seu proc\xc3\xa9s de tancament, que comen\xc3\xa7\xc3\xa0 fa 100 milions d'anys amb la fragmentaci\xc3\xb3 de Gondwana i el moviment d'\xc3\x80frica i l'\xc3\x8dndia cap a latituds m\xc3\xa9s septentrionals. Aquest proc\xc3\xa9s continu\xc3\xa0 durant el Quaternari fins que l'oce\xc3\xa0 de Tetis qued\xc3\xa0 gaireb\xc3\xa9 totalment tancat. Avui en dia, el mar Mediterrani i la mar Negra s\xc3\xb3n alguns dels pocs vestigis que en queden._NEWLINE_Un ecosistema bastant est\xc3\xa8s a l'oce\xc3\xa0 de Tetis era el manglar. Aquest bioma est\xc3\xa0 format per arbres i arbusts molt tolerants de la sal, que ocupen la zona intermareal propera a les desembocadures de rius a les latituds tropicals de la Terra. Les regions amb manglars inclouen estuaris i zones costaneres. Els manglars tenen una enorme diversitat biol\xc3\xb2gica a causa de la seva alta productivitat i s'hi troben nombroses esp\xc3\xa8cies de molts tipus. Els manglars s\xc3\xb3n especialment susceptibles als canvis provocats per les marees i el que de dia \xc3\xa9s una platja, de nit pot convertir-se en fons mar\xc3\xad amb la pujada de la marea. Normalment, el basilosaure preferia ca\xc3\xa7ar en mar obert, per\xc3\xb2 sembla que en per\xc3\xadodes d'escassetat d'aliment, les balenes podrien haver-se acostat a buscar preses als manglars que omplien les zones costaneres de l'oce\xc3\xa0 de Tetis. Aix\xc3\xb2 degu\xc3\xa9 ser quelcom de m\xc3\xa9s freq\xc3\xbcent cap a finals de l'Eoc\xc3\xa8, car un fenomen de canvi clim\xc3\xa0tic, semblant a El Ni\xc3\xb1o per\xc3\xb2 molt m\xc3\xa9s dr\xc3\xa0stic i provocat pel gran flux d'aigua freda provinent de l'Ant\xc3\xa0rtida, comen\xc3\xa7\xc3\xa0 a trastocar les cadenes tr\xc3\xb2fiques d'arreu del m\xc3\xb3n i caus\xc3\xa0 l'extinci\xc3\xb3 del 20% d'esp\xc3\xa8cies del planeta. Aquesta acabaria sent la causa final de l'extinci\xc3\xb3 del basilosaure._NEWLINE_El basilosaure compartia h\xc3\xa0bitat amb mam\xc3\xadfers marins com ara Dorudon o Zygorhiza i taurons com Otodus o Physogaleus. Malgrat la gran diversitat de vida marina d'aquesta \xc3\xa8poca, el basilosaure era el depredador dominant dels oceans.\n_START_SECTION_\nF\xc3\xb2ssils\n_START_PARAGRAPH_\nDurant els primers anys del segle XIX a Louisiana i Alabama, els f\xc3\xb2ssils de B. cetoides eren tan comuns (i tan grans) que se'ls usava habitualment com mobles. Una v\xc3\xa8rtebra arrib\xc3\xa0 a l'American Philosophical Society, enviada per un tal Jutge Bry, que estava preocupat pel fet que aquestes troballes \xc3\xbaniques estiguessin sent destru\xc3\xafdes. Els f\xc3\xb2ssils acabaren en mans de l'anatomista Richard Harlan, que proclam\xc3\xa0 que pertanyien a un r\xc3\xa8ptil de cinquanta metres de longitud i li don\xc3\xa0 el nom Basilosaurus ('r\xc3\xa8ptil rei'). Quan el paleont\xc3\xb2leg angl\xc3\xa8s Richard Owen n'estudi\xc3\xa0 la columna vertebral, els fragments de la mand\xc3\xadbula, les potes i les costelles, proclam\xc3\xa0 que pertanyien a un mam\xc3\xadfer. Owen propos\xc3\xa0 canviar el nom del f\xc3\xb2ssil a Zeuglodon cetoides ('dent de jou') en refer\xc3\xa8ncia a les seves dents amb doble arrel, t\xc3\xadpiques dels mam\xc3\xadfers marins. Tanmateix, les normes de la nomenclatura binomial especifiquen que el nom v\xc3\xa0lid m\xc3\xa9s antic \xc3\xa9s el que s'adopta, encara que hi hagi un error en el nom original. Per aix\xc3\xb2, Basilosaurus t\xc3\xa9 un nom cient\xc3\xadfic que l'identifica com a r\xc3\xa8ptil tot i ser un mam\xc3\xadfer._NEWLINE_El 1845, Albert Koch sent\xc3\xad hist\xc3\xb2ries d'ossos gegants trobats a Alabama i s'hi present\xc3\xa0 per reunir un esquelet complet. Finalment, cre\xc3\xa0 un esquelet de trenta-vuit metres de longitud d'una suposada \xc2\xabserp marina\xc2\xbb que expos\xc3\xa0 a Nova York i m\xc3\xa9s tard a Europa. M\xc3\xa9s endavant es demostr\xc3\xa0 que els ossos provenien de cinc animals diferents, alguns dels quals ni tan sols eren de basilosaure. Les restes foren destru\xc3\xafdes al gran incendi de Chicago._NEWLINE_S'han trobat f\xc3\xb2ssils d'una altra esp\xc3\xa8cie, B. isis, a l'adientment anomenada Vall dels Zeuglodon, a Egipte. Els f\xc3\xb2ssils, a m\xc3\xa9s d'estar en molt bon estat de conservaci\xc3\xb3 (incloent-hi les potes), eren molt nombrosos. Gingerich, que organitz\xc3\xa0 diverses expedicions a la vall, sugger\xc3\xad que la veneraci\xc3\xb3 eg\xc3\xadpcia pels cocodrils podria haver estat inspirada pels grans esquelets que hi havia. Una altra esp\xc3\xa8cie, Basiloterus hussaini, era el seu parent m\xc3\xa9s proper conegut, per\xc3\xb2 no era ni de bon tros tan allargat.\n_START_SECTION_\nEsp\xc3\xa8cies\n_START_PARAGRAPH_\nEl g\xc3\xa8nere Basilosaurus compr\xc3\xa8n tres esp\xc3\xa8cies:\n_START_SECTION_\nB. cetoides\n_START_PARAGRAPH_\nDescrita per Richard Owen l'any 1839 amb el nom Zeuglodon cetoides, a partir d'un f\xc3\xb2ssil trobat a la Formaci\xc3\xb3 Terci\xc3\xa0ria de Louisiana. Fou el primer f\xc3\xb2ssil trobat d'un cetaci prehist\xc3\xb2ric i actualment se'n conserva un esquelet complet a la Smithsonian Institution de Washington DC. El nom de l'esp\xc3\xa8cie fa refer\xc3\xa8ncia a la seva relaci\xc3\xb3 amb les balenes actuals (\xce\xba\xe1\xbf\x86\xcf\x84\xce\xbf\xcf\x82, balena en grec antic). \xc3\x89s el f\xc3\xb2ssil estatal de Mississip\xc3\xad i Alabama, on la legislaci\xc3\xb3 prohibeix treure f\xc3\xb2ssils de B. cetoides de l'estat sense autoritzaci\xc3\xb3 pr\xc3\xa8via per escrit del governador.\n_START_SECTION_\nB. isis\n_START_PARAGRAPH_\nDescrita per Charles William Andrews l'any 1904. Se n'han trobat una gran quantitat de f\xc3\xb2ssils a Wadi al-Hitan, Egipte, en sediments de l'estatge faun\xc3\xadstic Bartoni\xc3\xa0. L'esp\xc3\xa8cie est\xc3\xa0 dedicada a Isis, deessa de la maternitat i la fertilitat en la mitologia eg\xc3\xadpcia. Fins a finals dels anys vuitanta, s'ignorava que els animals del g\xc3\xa8nere Basilosaurus tinguessin potes posteriors, malgrat el gran nombre de f\xc3\xb2ssils que se n'havien trobat. Fou un f\xc3\xb2ssil complet de B. isis excavat per l'equip de Gingerich a Wadi al-Hitan el que revel\xc3\xa0 les potes posteriors vestigials d'aquests cetacis.\n_START_SECTION_\nCriptozoologia\n_START_PARAGRAPH_\nHi ha criptozo\xc3\xb2legs que creuen que el basilosaure o una forma evolucionada encara existeix i \xc3\xa9s l'explicaci\xc3\xb3 de les hist\xc3\xb2ries de serpents marins. Tanmateix, la seva pres\xc3\xa8ncia en el registre f\xc3\xb2ssil s'acaba fa 36 milions d'anys, de manera que aquesta possibilitat \xc3\xa9s si m\xc3\xa9s no inversemblant._NEWLINE_La teoria que el basilosaure \xc3\xa9s el cr\xc3\xadptid que s'amaga darrere de misteris com el monstre del llac Ness ha estat proposada com contraargument per respondre a l'afirmaci\xc3\xb3 que els plesiosaures (un altre animal extint habitual en les discussions de criptozoologia) no podrien viure en aig\xc3\xbces fredes septentrionals. Un mam\xc3\xadfer endot\xc3\xa8rmic com el basilosaure hauria pogut habitar en aquestes aig\xc3\xbces. A m\xc3\xa9s, molts \xc2\xabserpents marins\xc2\xbb suposadament tenen p\xc3\xa8l i es mouen amb un moviment vertical de la columna vertebral, un tret t\xc3\xadpic dels mam\xc3\xadfers i no dels r\xc3\xa8ptils._NEWLINE_El basilosaure ha estat proposat com soluci\xc3\xb3 dels misteris dels cr\xc3\xadptids Gambo, Nessie, Ogopogo i Cadborosaurus willsi.\n_START_SECTION_\nDocumentals\n_START_PARAGRAPH_\nUna femella de basilosaure \xc3\xa9s un dels protagonistes del segon episodi de la s\xc3\xa8rie de paleontologia de la BBC Walking with Beasts. L'episodi narra el cicle des que la femella queda embarassada fins poc despr\xc3\xa9s del naixement de la seva cria._NEWLINE_La primera aparici\xc3\xb3 del basilosaure \xc3\xa9s quan la femella ca\xc3\xa7a un taur\xc3\xb3 en aig\xc3\xbces de la part septentrional de l'oce\xc3\xa0 de Tetis, on els exemplars adults d'aquesta esp\xc3\xa8cie es reuneixen per l'\xc3\xa8poca d'aparellament. Diversos mascles intenten festejar-la i finalment ella tria el m\xc3\xa9s gran. Com que la seva mida \xc3\xa9s un obstacle per l'aparellament, utilitzen les potes vestigials que tenen per acoblar els seus cossos. Aix\xc3\xad doncs, la femella queda embarassada pel mascle._NEWLINE_Mentrestant, un gran episodi de canvi clim\xc3\xa0tic est\xc3\xa0 comen\xc3\xa7ant a desequilibrar els ecosistemes del m\xc3\xb3n. El refredament dels corrents oce\xc3\xa0nics \xc3\xa9s una amena\xc3\xa7a especialment greu per un animal mar\xc3\xad com el basilosaure. Quatre mesos despr\xc3\xa9s de quedar-se embarassada, la cadena tr\xc3\xb2fica de la qual depenia la femella s'ha ensorrat i l'escassetat de peixos l'obliga a ca\xc3\xa7ar a llocs poc habituals. A la part meridional de l'oce\xc3\xa0 de Tetis hi ha abundants manglars d'aig\xc3\xbces somes. En un intent de ca\xc3\xa7ar un moeriteri (una esp\xc3\xa8cie de proboscidi primitiu), la balena es queda encallada en un banc de sorra. Afortunadament per ella, aconsegueix alliberar-se quan puja la marea._NEWLINE_Unes setmanes m\xc3\xa9s tard, la femella segueix tenint problemes per alimentar-se i la seva situaci\xc3\xb3 encara \xc3\xa9s m\xc3\xa9s cr\xc3\xadtica a causa del fet que es troba en un estat avan\xc3\xa7at de gestaci\xc3\xb3. El problema \xc3\xa9s que, com que el seu cos ha esgotat les reserves de greix, si no s'alimenta aviat, avortar\xc3\xa0. Afortunadament per ella, troba una llacuna on les femelles de Dorudon s'estan preparant per donar a llum. Despr\xc3\xa9s de desparasitar-se fregant el seu cos contra la sorra del fons mar\xc3\xad, torna a atacar els Dorudon. Malgrat els esfor\xc3\xa7os dels adults, l'agressivitat de la femella de basilosaure acaba tenint recompensa i durant els seg\xc3\xbcents dies, mata diverses cries de Dorudon per alimentar-se._NEWLINE_La propera vegada que apareix la femella, ja est\xc3\xa0 en companyia de la seva cria. Aquesta vegada, han aconseguit sobreviure, per\xc3\xb2 la seva esp\xc3\xa8cie est\xc3\xa0 condemnada a extingir-se amb el canvi d'\xc3\xa8poca._NEWLINE_El basilosaure tamb\xc3\xa9 ha aparegut a Sea Monsters, un documental de la BBC semblant a Walking with Beasts. Apareix al segon programa, Into the Jaws of Death i \xc3\xa9s considerat com el quart animal mar\xc3\xad m\xc3\xa9s perill\xc3\xb3s de tots els temps. En aquesta s\xc3\xa8rie la balena \xc3\xa9s presentada com a bastant m\xc3\xa9s agressiva que a Walking with Beasts."